32001L0003
L 028/1
JURNALUL OFÍCIAL AL UNIUNII EUROPENE
DIRECTIVA 2001/3/CE A COMISIEI
din 8 ianuarie 2001
de adaptare la progresul tehnic a Directivei 74/150/CEE a Consiliului privind omologarea tractoarelor agricole sau forestiere pe roți și a Directivei 75/322/CEE a Consiliului privind suprimarea paraziților radioelectrici produși de motoarele cu aprindere prin scânteie cu care sunt echipate tractoarele agricole sau forestiere pe roți
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 74/150/CEE a Consiliului din 4 martie 1974 de apropiere a legislațiilor statelor membre cu privire la omologarea tractoarelor agricole sau forestiere pe roți (1), astfel cum a fost modificată ultima dată de Parlamentul European și prin Directiva 2000/25/CE a Consiliului (2), în special articolul 11,
întrucât:
(1)
Este necesar să se clarifice anumite articole din Directiva 74/150/CEE și să se pună de acord anexele respective cu anexele la Directiva 70/156/CEE a Consiliului din 6 februarie 1970 de apropiere a legislațiilor statelor membre cu privire la omologarea de tip a autovehiculelor și a remorcilor acestora (3), astfel cum a fost modificată ultima dată prin Directiva 2000/40/CE a Parlamentului European și a Consiliului (4), și cu anexele la Directiva 92/61/CEE a Consiliului din 30 iunie 1992 privind omologarea autovehiculelor cu două sau trei roți (5), astfel cum a fost modificată ultima dată prin Directiva 2000/7/CE a Parlamentul European și a Consiliului (6).
(2)
Directiva 75/322(CEE) a Consiliului (7), astfel cum a fost modificată ultima dată prin Directiva 2000/2/CE a Comisiei (8), conține o fișă descriptivă care ar trebui renumerotată pentru a ține seama de schema de numerotare introdusă de prezenta directivă.
(3)
Directivele 74/150/CEE și 75/322/CEE ar trebui adaptate în consecință.
(4)
Dispozițiile prezentei directive sunt conforme cu avizul Comitetului pentru adaptarea la progresul tehnic instituit prin articolul 12 din Directiva 74/150/CEE,
ADOPTĂ PREZENTA DIRECTIVĂ:
Articolul 1
Directiva 74/150/CEE se modifică după cum urmează:
1.
La articolul 2 litera (b), cuvintele „directivele individuale” se înlocuiesc cu cuvintele „directivele individuale enumerate în anexa II”.
2.
La articolul 3, a doua teză se înlocuiește cu următorul text:
„Cererea este însoțită de o listă completă de informații sau de o fișă descriptivă, ale căror modele sunt prezentate în anexa I, precum și de documentele menționate în această fișă.”
3.
La articolul 4 alineatul (1), teza introductivă se înlocuiește cu următorul text:
„Un stat membru omologhează toate tipurile de tractoare (definite la anexa II, împreună cu acea categorie din care fac parte) care îndeplinesc următoarele condiții:”.
4.
Anexele se înlocuiesc cu textul care figurează la anexa I la prezenta directivă.
Articolul 2
Anexa IIA (exceptând apendicele) la Directiva 75/322/CEE se înlocuiește cu textul care figurează la anexa II la prezenta directivă.
Articolul 3
Statele membre pun în aplicare actele cu putere de lege și actele administrative necesare pentru a se conforma prezentei directive până la 30 iunie 2002. Statele membre informează de îndată Comisia cu privire la aceasta.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
Articolul 4
Prezenta directivă intră în vigoare în a douăzecea zi de la data publicării în Jurnalul Oficial al Comunităților Europene.
Articolul 5
Prezenta directivă se adresează statelor membre.
Adoptată la Bruxelles, 8 ianuarie 2001.